It-talba ta' Ġosafat Wara dawn il-ġrajja ġew għal Ġosafat biex jitqabdu miegħu wlied Mowab u wlied Għammon flimkien ma' xi wħud mill-Megħunin. U ġew xi messaġġiera u qalu lil Ġosafat: "Ġejja għal fuqek kotra kbira min-naħa l-oħra tal-baħar, minn Edom, u qegħdin f'Ħasson-tamar, li hi Għajn-geddi." U Ġosafat baża' u dawwar wiċċu biex jitlob il-Mulej, u nieda sawma għal Ġuda kollu. U Ġuda kollu nġama' biex jitolbu l-Mulej; mill-bliet kollha ta' Ġuda ġew jitolbu l-Mulej. Ġosafat waqaf f'nofs il-ġemgħa kollha ta' Ġuda u Ġerusalemm, fid-dar tal-Mulej, quddiem il-bitħa l-ġdida, u qal: "Mulej, Alla ta' missirijietna, mhux int Alla fis-sema? Mhux int taħkem fuq is-saltniet kollha tal-ġnus? F'idejk il-qawwa u s-setgħa, u ħadd ma jista' jiqaflek. Mhux int, o Alla tagħna, keċċejt in-nies li kienu jgħammru f'din l-art minn quddiem il-poplu tiegħek Iżrael, u tajtha għal dejjem lil nisel Abraham ħabibek? Huma għammru fiha, u bnewlek fiha tempju lil ismek, u qalu: 'Jekk tiġi fuqna l-ħsara, is-sejf, il-ħaqq, il-pesta, jew il-ġuħ, aħna niġu u nieqfu quddiem din id-dar, quddiemek, għax ismek hu f'din id-dar; u nsejħulek fl-hemm tagħna, u int tismagħna u ssalvana.' U issa, ara wlied Għammon u Mowab u n-nies tal-muntanji ta' Xegħir, l-artijiet li int ma ħallejtx lil Iżrael jidħol fihom meta ħarġu mill-Eġittu - għax huma daru magħhom u ma qerduhomx. Ara issa kif qegħdin iħallsuna, billi jiġu u jaqilgħuna mill-art tiegħek li int tajtna b'wirt. Alla tagħna, ma tagħmilx int ħaqq minnhom? Għax aħna ma għandniex saħħa quddiem din il-kotra hekk kbira li ġejja kontra tagħna, u aħna ma nafux x'għandna nagħmlu; imma għajnejna huma fik!" Ġuda kollu kienu weqfin quddiem il-Mulej bit-trabi tagħhom, u n-nisa tagħhom, u wliedhom. Il-profezija ta' Ġaħsijel U l-ispirtu tal-Mulej ġie fuq Ġaħsijel bin Żakkarija, bin Benajja, bin Ġegħijel, bin Mattanija, Levita minn ulied Asaf, f'nofs il-ġemgħa kollha, u qal: "Isimgħuni, intom nies ilkoll ta' Ġuda, intom li tgħammru f'Ġerusalemm, u int, o sultan Ġosafat! Dan jgħid il-Mulej: Tibżgħux! Titwerwrux quddiem din il-kotra kollha, għaliex it-taqbida mhijiex tagħkom, imma ta' Alla. Għada inżlu għalihom; ara, huma jitilgħu mit-telgħa ta' Sis; issibuhom f'tarf il-wied, biswit id-deżert ta' Ġerwel. Intom ma tiġġildux f'din il-battalja; oqogħdu f'postkom, tiċċaqilqux, u taraw ir-rebħa tal-Mulej għalikom, o Ġuda u Ġerusalemm. Tibżgħux, titwerwrux; għada oħorġu għalihom, u l-Mulej ikun magħkom." U Ġosafat niżel wiċċu fl-art; u Ġuda kollu, u dawk kollha li jgħammru f'Ġerusalemm inxteħtu quddiem il-Mulej biex jadurawh. U l-Leviti minn ulied Keħat u minn ulied Koraħ qamu jfaħħru l-Mulej, Alla ta' Iżrael, b'leħen qawwi u għoli. U filgħodu bakkru u ħarġu lejn id-deżert ta' Tekugħa; u huma u sejrin, Ġosafat waqaf u qal: "Isimgħuni, intom nies ta' Ġuda, intom li tgħammru f'Ġerusalemm! Emmnu fil-Mulej, Alla tagħkom, u titwettqu; emmnu fil-profeti tiegħu u tirbħu." Imbagħad, wara li ftiehem mal-poplu, għażel lil dawk li kellhom jgħannu u jfaħħru lill-Mulej, libsin ilbies sagru, u mixjin quddiem l-eżerċtu jgħidu: "Faħħru lill-Mulej, għax għal dejjem it-tjieba tiegħu." U meta bdew jgħannu u jfaħħru lil Alla, il-Mulej qiegħed nasba għal ulied Għammon u Mowab u għal dawk li jgħammru fuq il-muntanja ta' Xegħir, li ġew għal Ġuda; u sfaw mirbuħa. Għaliex in-nies ta' Għammon u ta' Mowab qamu għan-nies li jgħammru fuq il-muntanja ta' Xegħir, u qerduhom għalkollox. Wara li qerdu lin-nies ta' Xegħir, għenu lil xulxin biex jeqirdu wieħed lil ieħor. Xħin Ġuda waslu l-għolja li tħares fuq id-deżert, ħarsu lejn il-kotra, u rawhom mejtin fl-art: ħadd minnhom ma kien ħeles. U Ġosafat ġie bin-nies tiegħu biex jiġbru l-priża minn fuqhom u sabu kotra ta' bhejjem, u ġid, u lbies, u oġġetti oħra prezzjużi, u tant ħadu minnhom li ma setgħux iġorruhom. Damu tlitt ijiem sħaħ iġorru, tant kienet kbira l-priża. Fir-raba' jum inġabru Wied Berakah - għax hemm bierku l-Mulej; għalhekk dak il-post isejħulu: Wied Berakah. Imbagħad reġgħu lura n-nies kollha ta' Ġuda u Ġerusalemm, bis-sultan Ġosafat quddiemhom, lejn Ġerusalemm kollha ferħana, għax il-Mulej ferraħhom bir-rebħa fuq l-għedewwa tagħhom. U daħlu Ġerusalemm u fid-dar tal-Mulej bid-daqq tal-arpi, iċ-ċetri u t-trombi. U l-biża' ta' Alla waqa' fuq is-saltniet kollha tal-art, meta semgħu kif il-Mulej tqabad mal-għedewwa ta' Iżrael. U s-saltna ta' Ġosafat sabet il-kwiet għaliex Alla tiegħu tah il-mistrieħ minn kull naħa. Il-mewt ta' Ġosafat U Ġosafat saltan fuq Ġuda; ħamsa u tletin sena kellu meta beda jsaltan, u saltan ħamsa u għoxrin sena f'Ġerusalemm; ommu kien jisimha Għażuba bint Silħi. U mexa fit-triq ta' missieru Asa bla ma tbiegħed xejn minnha, u għamel dak li jogħġob lill-Mulej. Imma ma qeridx is-santwarji u l-poplu kien għadu ma dawwarx qalbu lejn Alla ta' missirijiethom. U l-bqija tal-ġrajja ta' Ġosafat, mill-bidu sal-aħħar, huma miktuba fil-Ktieb tal-Ġrajja ta' Ġeħu bin Ħanani, u mdaħħlin fi Ktieb is-Slaten ta' Iżrael. Wara dawn il-ġrajja Ġosafat, sultan ta' Ġuda, issieħeb ma' Aħażija, sultan ta' Iżrael, li kien qiegħed jagħmel il-ħażin. Issieħeb miegħu biex jibnu iġfna li jmorru Tarsis, u bnew iġfna f'Għesjon-geber. Imma Eligħeżer bin Dodawa, minn Maresa, beda jħabbar kontra Ġosafat u jgħid: "Talli int isseħibt ma' Aħażija, qered il-Mulej kulma għamilt." U l-iġfna tkissru u ma setgħux imorru Tarsis.